המקום הטוב

עונה 1

העונה שודרה בין ה-19 בספטמבר 2016 עד ל-17 בינואר 2017; פרקים 1–13 (13 פרקים).
הסדרה עוקבת אחר אלינור שלסטרופ (קריסטן בל), שלאחר שמתה מגיעה אל "המקום הטוב", מעיין שכונה אוטופית שלאחר המוות המדמה גן-עדן לכל האנשים שעשו מעשים טובים בחייהם, בהנהגת אדריכל השכונה, מייקל (טד דנסון) והעוזרת הבינה מלאכותית שלו, ג'נט (דארסי קארדן). מהר מאוד היא מבינה שהיא לא שייכת לשם, ונעשתה טעות בהגעה שלה לשכונה. בעזרת צ'ידי (ויליאם ג'קסון הארפר), היא מנסה ללמוד ולהיות אדם יותר טוב, לצד חבריה לשכונה תהאני (ג'מילה ג'מיל) וג'יאניו (מני ג'קינטו).
במהלך העונה הארבעה סובלים רבות בעקבות מצבים מסובכים אליהם הם נקלעים, מה שגורם לאלינור להבין שאין שום טעות והם בעצם נמצאים במקום הרע, והעינויים שהם עוברים הם פסיכולוגיים. מייקל הוא למעשה שד אשר מחופש לאדריכל טוב וניסה להמציא שיטה חדשה לענות בני אדם בעולם הבא. מייקל מוחק את זכרונם של הארבעה ומאתחל את הניסוי מחדש.

עונה 2

העונה שודרה בין ה-20 בספטמבר 2017 עד ל-1 בפברואר 2018; פרקים 14–26 (13 פרקים).
לאחר סוף האירועים של העונה הראשונה, למייקל ניתנת רשות להתחיל שוב את הניסוי, ולמחוק את זיכרונות הקבוצה, אך הקבוצה מגלה את האמת שוב ושוב על השכונה. לאחר 802 אתחולים מחדש שכשלו, השדים האחרים שעוזרים בניסוי הופכים להיות נגדו ומאיימים עליו להודיע ​​לבוס שלו, שון, על כך שחרג ממספר האתחולים. מייקל בסופו של דבר חובר לארבעת בני האדם, וביחד עם ג'נט, מבטיח שכולם יקבלו מקום ב"מקום הטוב" האמיתי. מאוחר יותר הקבוצה בורחת מהשכונה בעזרת מייקל, והם מנסים להגיע למקום הטוב על ידי פנייה אל השופטת (מאיה רודולף), שנותנת מבחנים לכל אדם מרביעיית בני האדם אשר מבליטים את חולשותיהם. כולם נכשלים במבחן, חוץ מאלינור שמקבלת מקום במקום הטוב אך לא מגלה זאת, וכולם עומדים להישלח למקום הרע. למרות זאת, מייקל מנסה לחשוב על רעיון להצלת בני האדם, ומחליט לשלוח את בני האדם בחזרה אל החיים בכדור הארץ.

עונה 3

העונה שודרה החל מה-27 בספטמבר 2018 עד ל-24 בינואר 2019; פרקים 27–39 (13 פרקים).
אלינור, צ'ידי, תהאני וג'ייסון נשלחים חזרה לכדור הארץ על ידי מייקל, שמתערב בתאונות שגרמו למוות שלהם בתקווה שצ'אנס שני בחיים יאפשר להם להפוך לגרסאות טובות יותר של עצמם. למרות שלא בהכרח מותר לו, הוא פוגש את כל ארבעת בני האדם ורומז להם בעדינות לפגוש את צ'ידי באוניברסיטת סידני ולהפוך לקבוצת מחקר, בזמן ששון והשדים מרגלים אחריהם. במהלך שנת המחקר הארבעה הופכים שוב לחבורה מגובשת. לאחר סיום המחקר, מייקל וג'נט נתפסים על ידי החבורה כשהם עומדים לעבור בשער לעולם הבא ובלית ברירה מגלים להם על חיי העולם הבא שלהם, מה שלמעשה מונע רשמית את יכולתם להגיע למקום הטוב. בעקבות כך הם מתאחדים והופכים ל"יחידת הנשמות" שעוזרת לבני אדם ברחבי העולם לצבור נקודות כדי להגיע למקום הטוב מבלי שידעו זאת. מייקל חושף בפני אלינור זכרונות שלה מימיה בעולם הבא מאחד האתחולים של הניסוי בו היא וצ'ידי היו מאוהבים, ורגשותיה כלפיו חוזרים אליה. שון והשדים שלו מצליחים בסופו של דבר לייצר שער לכדור הארץ, וכדי להתחמק מהם, מחליטה ג'נט לקחת את החבורה אל הריק שלה, וכך למעשה הם מתים בפעם השנייה. המצב הבלתי שגרתי מערער את יציבות הריק, אשר כמעט ונהרס עד שצ'ידי מנשק את אלינור ומשיב לה אהבה. בינתיים מייקל חושד כי אנשי המקום הרע חיבלו במערכת הנקודות אשר קובעת לאן יגיעו בני האדם לאחר מותם. על אף שנראה שתהליך מתן הנקודות תקין, מייקל מגלה כי במהלך 521 שנה איש לא נכנס למקום הטוב, ומבין כי משהו אינו כשורה. הם מצליחים לברוח אל המקום הטוב, שם הם מגלים שהסיבה לכך שאף בן אנוש לא נכנס לאחרונה למקום הטוב כיוון שבכל יום העולם נעשה מורכב יותר יותר, ולכל פעולה שעושים יש השלכות. משם הם מסגירים את עצמם אל השופטת, מנסים להוכיח את טענתם. כולם מגיעים אל אזור-הפנקייקים-הבין-ממדי ונפגשים עם השופטת ושון, הם מנהלים משא ומתן בזמן שצ'ידי מעלה רעיון - כדי להוכיח שבני אדם הם טובים ללא המשתנים המתערבים של החיים המודרניים, החבורה תשחזר את הניסוי, ביחד עם ארבעה אנשים חדשים, כדי להוכיח לשופטת את טענתם. הם בונים את השכונה מחדש, אך בגלל שמייקל מפחד מדי להיפגש עם האנשים החדשים, אלינור הופכת ל"אדריכלית" השכונה. בנוסף, החבורה מבינה שהמקום הרע הביא חלק מאויביהם או חבריהם לעבר לניסוי; כמו ג'ון ויטון, כתב רכילות שבייש את תהאני, וגם סימון, האקסית של צ'ידי. לאחר מחשבה מעמיקה, צ'ידי מבין שהוא צריך למחוק את הזיכרון של חיי העולם הבא שלו, כולל הזיכרונות שהוא ואלינור זוג, כדי למנוע את כישלון הניסוי. בסוף העונה, צ'ידי מתעורר, ללא הזיכרונות שלו עם "יחידת הנשמות".

עונה 4

העונה משודרת החל מה-26 בספטמבר 2019; ותכלול את פרקים 40–53 (14 פרקים). העונה תהיה האחרונה בסדרה.
אלינור צריכה להתמודד עם היותה עכשיו "אדריכלית השכונה" והמנהיגה של הניסוי החדש, עם התושבים החדשים - ג'ון, סימון, לינדה וברנט, וצ'ידי שאיתחלו לו מחדש את זכרונו. הכל לא הולך כמו שצריך, ובהמשך מתגלה שלינדה היא שד בתחפושת, ולכן צ'ידי הופך למשתתף הרביעי בניסוי. ג'ייסון מנסה לזכות בליבה של ג'נט מחדש. בהמשך מתגלה כי בזמן ששלחו את השד שהתחזה ללינדה אל המקום הרע, המקום הרע החליף את ג'נט בג'נט רעה, שחיבלה בניסוי של מייקל ואלינור. מייקל וג'ייסון יוצאים מהשכונה לחלץ את ג'נט.